3. การประกอบธุรกิจของแต่ละสายผลิตภัณฑ์(เฉพาะสายผลิตภัณฑ์ที่เป็นธุรกิจหลัก)

การประกอบธุรกิจของแต่ละสายผลิตภัณฑ์แบ่งเป็นธุรกิจศูนย์การค้า ธุรกิจโรงแรม
ธุรกิจโรงสีและการจัดจำหน่ายข้าวสาร มีดังนี้

1) ธุรกิจศูนย์การค้า

(1) ลักษณะผลิตภัณฑ์หรือบริการ

บริษัท เอ็ม บี เค พร็อพเพอร์ตี้ส์ แอนด์ ดีเวลล็อปเมนท์ จำกัด(มหาชน)
ดำเนินธุรกิจพัฒนาอสังหาริมทรัพย์โดยเป็นผู้บริหารพื้นที่เช่าภายใน ศูนย์การค้า ในอาคาร MBK
CENTER

(1.1) จำนวนพื้นที่ทั้งหมดของอาคาร MBK CENTER

อาคารเอ็ม บี เค เซ็นเตอร์มีพื้นที่ทั้งหมด 269,176.75 ตารางเมตรมีรายละเอียดดังนี้

1.พื้นที่ส่วนศูนย์การค้า 142,652.78 ตารางเมตร

2.พื้นที่ส่วนโรงแรม 45,898.14 ตารางเมตร

3.พื้นที่ส่วนสำนักงานให้เช่า 23,169.83 ตารางเมตร

4.พื้นที่จอดรถ 57,456 ตารางเมตร

 (1.2)รายละเอียดการใช้ประโยชน์ในพื้นที่แต่ละส่วน ดังนี้

1. ส่วนศูนย์การเอ็มบีเค เซ็นเตอร์ แบ่งเป็นพื้นที่ให้เช่าแก่ร้านค้า ณ 30 สิงหาคม 2544 รวม
88,082 ตารางเมตร

2. ส่วน MBK TOWER ชั้นที่ 9-20 เป็นส่วนพื้นที่สำนักงานให้เช่ามีพื้นที่รวม 17,600.54
ตารางเมตรโดยบมจ.เงินทุนธนชาติ เป็นผู้เช่าพื้นทั้งหมดตั้งแต่ชั้น 9 ถึงชั้นที่ 20
ปี(หมดสัญญาเช่าในปี 2555)

3. ส่วนโรงแรมปทุมวันปริ๊นเซส มีทั้งหมด 29 ชั้น พื้นที่รวม 26,127.61 ตารางเมตร

4. ลานจอดรถ 57,456 ตารางเมตร

(1.3) ลักษณะของการให้เช่าพื้นที่

ลักษณะการให้เช่าพื้นที่แบ่งออกเป็น 4 ประเภท ดังนี้

1.การให้เช่าพื้นที่ระยะยาว มีกำหนดระยะเวลาเช่าเกิน 3 ปี ถึง 10 ปี
พร้อมเก็บค่าเช่าล่วงหน้าตลาดอายุสัญญา

2.การให้เช่าพื้นที่ระยะสั้น ปีต่อปี ถึง 3 ปี

(1.4) อัตราการเช่าพื้นที่ (Occupancy rate) ในระยะเวลา 3 ปีที่ผ่านมา

อัตราการเช่าในระยะเวลา 3 ปีที่ผ่านมาเฉลี่ยอยู่ในอัตรา 99%-100%
ของจำนวนพื้นที่ทั้งหมดของอาคาร

(1.5) จำนวนพื้นที่ให้เช่าแยกตามอายุการเช่าที่เหลือ

ณ วันที่ 30 สิงหาคม 2544 บริษัทฯมีจำนวนพื้นที่ให้เช่ารวมทั้งสิ้น 88,082 ตารางเมตร
แยกตามอายุการเช่าที่เหลืออยู่ดังนี้

  ----------------------- ------------------ ----------------------------
                          พื้นที่(ตารางเมตร)     ร้อยละของพื้นที่ให้เช่ารวม(%)

  1. อายุสัญญาไม่เกิน 1 ปี     29,610             33.60

  2. อายุสัญญา 3 ปี          8,679              9.80

  3. อายุสัญญา 3-5 ปี        23,392             26.60

  4. อายุสัญญาเกิน 5-10 ปี    8,277              9.40

  5. อายุสัญญาเช่าเกิน 10 ปี   18,124             20.60

  รวม                     88,082             100.00
  ----------------------- ------------------ ----------------------------

นอกจากจะมีการเช่าพื้นที่ระยะสั้นและระยะยาวแล้ว
บริษัทฯยังคิดค่าบริการจากผู้เช่าแยกต่างหากจากค่าเช่า
ซึ่งรายรับส่วนนี้บริษัทฯจะนำไปใช้จ่ายทางด้านการซ่อมบำรุงสถานที่และเครื่องจักร
ค่ารักษาความปลอดภัย ค่าทำความสะอาด ค่าน้ำประปา ค่าไฟฟ้าของพื้นที่ส่วนกลาง
และค่าใช้จ่ายส่วนกลางอื่นๆ โดยคิดค่าบริการเพิ่มขึ้นไม่เกินปีละร้อยละ 10

3.การให้บริการที่จอดรถ พื้นที่จอดรถภายในอาคารทั้งหมด และพื้นที่รอบอาคาร
บริษัทฯสามารถหารายได้จากพื้นที่จอดรถทั้งหมด โดยแบ่งเป็นรายได้ค่าจอดรถ 2 ประเภทคือ

3.1 ค่าจอดรถรายชั่วโมง ให้บริการแก่ลูกค้าทั่วไป

3.2 ค่าจอดรถรายเดือน เป็นให้บริการสำหรับลูกค้าที่เป็นผู้เช่าพื้นที่ในอาคารเอ็มบีเค เซ็นเตอร์

4.อื่น ๆ รายได้จากการให้บริการอื่น ๆ เช่นค่าเช่าการจัดงาน เป็นต้น

ในปี 2544 มีพื้นที่เช่าระยะยาวครบกำหนดอายุสัญญาประมาณ 3,160 ตารางเมตร
ซึ่งมีผู้เช่าเดิมและผู้เช่ารายใหม่ ทำสัญญาครบทุกพื้นที่ ดังนี้

4.1 สัญญาเช่าระยะยาว(เซ้ง)พื้นที่ประมาณ 780 ตารางเมตร คิดเป็นค่าเซ้งประมาณ 130
ล้านบาท

4.2 สัญญาเช่าระยะสั้น 3 ปีพื้นที่ประมาณ 2,380 ตารางเมตรคิดเป็นค่าเช่าและค่าบริการประมาณ

4 ล้านบาทต่อเดือน

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

   กลยุทธ์การแข่งขัน

กลุ่มผู้ประกอบการแต่ละรายของบมจ.เอ็ม บี เค พร็อพเพอร์ตี้ส์ แอนด์ ดีเวลล็อปเมนท์
จะเน้นสร้างจุดเด่นแก่กิจการ เพื่อให้ลูกค้ารับรู้ถึงความแตกต่างเพิ่มมากขึ้น
โดยกิจการแต่ละแห่งจะเพิ่มสิ่งอำนวยความสะดวก ให้ลูกค้ารู้สึกประทับใจในการใช้บริการ และ
MBK CENTER ได้วางกลยุทธ์ไว้ดังนี้

-   พัฒนาองค์กรเข้าสู่ระบบ ISO 9000 Version 2000

-   ตกแต่งปรับปรุงพื้นที่และเพิ่มทางเข้าออกบริเวณชั้น 1
    ให้มีรูปแบบเดียวกันกับอาคารและสอดคล้องกับการให้บริการของโรงแรมปทุมวันปริ๊นเซส
    และเพิ่มความสะดวกให้กับลูกค้าที่มาใช้บริการ Shopping Entertainment ชั้น 7
    หลังเวลาศูนย์ฯปิด ขยายพื้นที่ให้ความบันเทิงเต็มพื้นที่ชั้น 7 ภายใต้ Concept One Floor
    Entertainment อย่างเต็มรูปแบบ

-   ปรับเปลี่ยนรูปแบบการตกแต่ง เพิ่มปริมาณห้องน้ำและปรับมาตรฐานด้านความสะอาด

-   ปรับปรุงและตกแต่ง Passenger Lift

-   จัดตั้งศูนย์ข้อมูลและบริการนักท่องเที่ยวชาวต่างชาติ (Tourist Information Center)

-   ปรับใช้บรรจุภัณฑ์รูปแบบเดียวกันทั่วทั้งศูนย์ฯ

-   ลักษณะลูกค้า

  1)ลักษณะของลูกค้าที่เช่าพื้นที่ในศูนย์การค้าเอ็มบี เค เซ็นเตอร์

ส่วนมากลูกค้าของบริษัท เอ็ม บี เค พร็อพเพอร์ตี้ส์ แอนด์
ดีเวลล็อปเมนท์ที่เข้ามาดำเนินธุรกิจในศูนย์การค้าจะเป็นผู้เข้ามาติดต่อกับบริษัทเอง
เท่าที่ผ่านมาบริษัทมีความสัมพันธ์กับลูกค้าเป็นอย่างดี เนื่องจากบริษัทให้บริการที่ดีกับลูกค้า
และตั้งอยู่ในทำเลที่เหมาะสมลูกค้าส่วนมากไม่มีปัญหาเรื่องการชำระ
ค่าเช่ากับบริษัทและมีแนวโน้มจะต่ออายุสัญญาต่อไป

โดยในส่วนของการให้เช่าพื้นที่บริษัทฯได้แบ่งลักษณะลูกค้าหลักออกเป็นแบ่งลูกค้าหลักออกเป็น 3
ประเภทคือ

1.1. ผู้เช่ารายใหญ่คือ

(1) บมจ.เงินทุนธนชาติ

เป็นสถาบันการเงินประกอบธุรกิจรับฝากและให้กู้ยืมเงิน

(2)Tokyo department store (Thailand) Co..ltd. (ห้างสรรพสินค้าโตคิว)

เป็นห้างสรรพสินค้าจำหน่ายปลีก สินค้าอุปโภค บริโภคทั่วไป

1.2.ผู้เช่ารายย่อย

เป็นร้านจำหน่ายปลีกสินค้าอุปโภค-บริโภคทั่วไปรายเล็ก ธุรกิจ SME

2) ผลกระทบของลูกค้ารายใหญ่ต่อบริษัท

ผลกระทบของลูกค้ารายใหญ่ต่อบริษัทกรณีถ้าเลิกสัญญาเช่า
หรือสัญญาเช่าหมดอายุแล้วหากลูกค้าดังกล่าวออกจากพื้นที่ไป แบ่งเป็น 2 ประเภทคือ

(1) ประเภทที่ 1 เช่าพื้นที่แล้วประกอบกิจการเอง

เมื่อเลิกสัญญาหรือสัญญาเช่าหมดอายุลงไม่มีผลกระทบกับบริษัทแต่อย่างใดเนื่องจากหากมีกรณีดังกล่าวเกิดขึ้นก็จะมีห้างสรรพสินค้าอื่นๆ
ที่มีชื่อเสียงพร้อมที่จะเป็นผู้เช่าพื้นที่แทนได้ทันที

(2) ประเภทที่ 2 เช่าพื้นที่ โดยบางส่วนให้ผู้ประกอบการรายย่อยเช่าช่วงต่อ
และบางส่วนประกอบกิจการเอง

ประเภทนี้เมื่อเลิกสัญญาหรือสัญญาเช่าหมดอายุลง ก็แทบจะไม่มีผลกระทบใดๆ
เลยเช่นกันเพราะกรณีการเช่าช่วงต่อนั้นบริษัทสามารถทำสัญญาเช่าให้กับผู้ประกอบการดังกล่าว
ได้โดยตรง

3) บริษัทไม่มีผู้เช่าที่มีสัดส่วนเกินกว่า 30%
ของรายได้รวมตามงบการเงินรวมซึ่งมีบทบาทสำคัญต่อการอยู่รอดของบริษัทแต่อย่างใด

4)บริษัทไม่มีผู้เช่าที่มีสัดส่วนเกินกว่า 50%
ของรายได้รวมตามงบการเงินรวมอย่างสม่ำเสมอในช่วงที่ผ่านมา

• จุดขาย

1.เอ็ม บี เค เซ็นเตอร์ ตั้งอยู่ใจกลางเมือง นับเป็นทำเลที่มีศักยภาพสูง
เส้นทางคมนาคมสะดวกเอื้ออำนวยต่อการสัญจรของลูกค้า

2.ศูนย์การค้าครบวงจร(ONE STOP SHOPPING) แหล่งรวมแฟชั่นนานาชนิด
สินค้าหลากหลายประเภท และสามารถต่อรองราคาได้

3.โรงแรมระดับ 4 ดาว พร้อมสิ่งอำนวยความสะดวกครบครันที่เชื่อมต่อกับศูนย์การค้า

• กลุ่มลูกค้าเป้าหมาย

กลุ่มเป้าหมายหลัก ผู้เช่าพื้นที่ เป็นผู้ประกอบการที่มีคุณภาพ และมีประสบการณ์ในสายธุรกิจนั้นๆ
รวมถึงฐานะทางการเงินที่มั่นคง

กลุ่มเป้าหมายรอง เนื่องจากเอ็ม บี เค เซ็นเตอร์ เป็นศูนย์รวมสินค้านานาชนิด
ทำให้มีฐานลูกค้าที่กว้าง หลากหลายกลุ่ม อาทิ นักเรียน นักศึกษา วัยทำงาน นักท่องเที่ยว
ลูกค้าที่ใช้บริการโรงแรมปทุมวันปริ๊นเซส ฯลฯ ซึ่งจัดว่าเป็นกลุ่มลูกค้าที่มีกำลังซื้อสูง

   การจำหน่ายและช่องทางการจำหน่าย

• ในส่วนของศูนย์การค้าเอ็มบีเคเซ็นเตอร์ ปัจจุบันพื้นที่เช่ามีผู้เช่า 100%
และมีพื้นที่บางส่วนหมดสัญญาลง ซึ่งผู้เช่าเดิมส่วนใหญ่ประสงค์จะต่อสัญญา
แต่สำหรับผู้เช่าบางส่วนที่ไม่ประสงค์จะต่อสัญญา ทาง MBK-PD
ได้คัดเลือกลูกค้าจากรายชื่อลูกค้าที่แสดงความจำนงไว้ เพื่อทำสัญญาเช่าพื้นที่แทนพื้นที่เช่าในส่วน
เอ็ม บี เค ทาวเวอร์นั้น MBK-PD ให้บมจ.เงินทุนธนชาติ เช่าระยะยาว (สัญญาหมดอายุปี 2555)

  (ข) สภาพการแข่งขันภายในอุตสาหกรรม

-   สภาพการแข่งขัน

-   สภาพการแข่งขันของอุตสาหกรรมค้าปลีก ในธุรกิจให้เช่าพื้นที่

กลุ่มดิสเคานท์สโตร์ ซึ่งเป็นกลุ่มหลักของธุรกิจค้าปลีกที่มีอัตราการเติบโตสูงสุดนั้น
ได้ปรับเปลี่ยนรูปแบบการประกอบการบางสาขาให้มีร้านค้าปลีก ร้านอาหารฟาสฟู้ด
และเอ็นเตอร์เทนเม้นท์ เพิ่มขึ้น เพื่อขยายฐานลูกค้า
และรองรับการขยายตัวของร้านค้าปลีกรายย่อย ทำให้กลุ่มดิสเคานท์สโตร์มี POSITIONING
ใกล้เคียงกับ SHOPPING CENTER มากขึ้น

พื้นที่ค้าปลีกย่านราชดำริ และปทุมวัน
ยังคงเป็นศูนย์กลางของการช็อปปิ้งและศูนย์รวมความบันเทิงสำหรับนักท่องเที่ยวและผู้บริโภคทั่วไป
บริเวณนี้จึงมีผู้เช่าตลอดเวลา และอัตราค่าเช่าสูงที่สุดใน กรุงเทพ

   จำนวนคู่แข่งโดยประมาณและขนาดของบริษัทเมื่อเปรียบเทียบกับคู่แข่ง

ศูนย์การค้าคู่แข่งในละแวกใกล้เคียง หากเปรียบเทียบตามขนาดพื้นที่
ลูกค้ากลุ่มเป้าหมายหลักหรือผู้เข้าใช้บริการแล้วจะมีลักษณะใกล้เคียงกัน
จะแตกต่างบ้างในลักษณะของการตกแต่งหรือชนิดของร้านค้า แต่ MBK CENTER
เป็นศูนย์การค้าที่มีลักษณะเฉพาะตัว มีรูปแบบอาคารที่ล้ำสมัย โดดเด่น
มีระบบรักษาความปลอกภัยและการให้บริการที่ครบถ้วน
ประกอบกับตั้งอยู่ในย่านศูนย์กลางธุรกิจการค้าของกรุงเทพฯ
ซึ่งทำให้ในปัจจุบันมีจำนวนผู้เข้าใช้บริการถึงปีละกว่า 34 ล้านคน และมีแนวโน้มเพิ่มขึ้นทุกปี

จำนวนคู่แข่งขันในธุรกิจให้เช่าพื้นที่โดยประมาณ

ย่านราชดำริ และปทุมวัน เป็นศูนย์กลางการช็อปปิ้งและมีศูนย์การค้าตั้งอยู่หลายแห่ง ศูนย์ฯ
แต่ละแห่งได้กำหนดตำแหน่งของศูนย์ฯ และกลุ่มลูกค้าเป้าหมายไว้อย่างชัดเจน
การแข่งขันเพื่อแย่งชิงลูกค้า (กลุ่มผู้เช่าพื้นที่) จึงไม่ปรากฏ

   สถานภาพและศักยภาพในการแข่งขันของบริษัทฯ

MBK CENTER ตั้งอยู่ในย่านศูนย์กลางธุรกิจการค้าของกรุงเทพฯ
และยังเป็นศูนย์การค้าที่เชื่อมต่อกับโรงแรมปทุมวันปริ๊สเซส
ทำให้เกิดความสะดวกและจูงใจในการเลือกซื้อสินค้าของลูกค้าทั้งชาวไทย
ตลอดจนนักท่องเที่ยวชาวต่างชาติ ซึ่งเป็นกลุ่มลูกค้าที่มีกำลังซื้อสูง ส่งผลให้ MBK CENTER
มีการเติบโตทางธุรกิจอย่างต่อเนื่อง

สถานภาพและศักยภาพเมื่อเปรียบเทียบกับคู่แข่งขันของธุรกิจให้เช่าพื้นที่ในปัจจุบัน

แม้ว่าอุตสาหกรรมค้าปลีก ประเภทให้เช่าพื้นที่จะมีจำนวนเพิ่มขึ้น
แต่ความต้องการใช้พื้นที่ที่ยังคงเพิ่มขึ้นอย่างต่อเนื่อง เพราะผู้ค้าปลีกในลักษณะ SPECIALTY STORE
เช่น ร้านอาหาร เครื่องดื่มที่มี BRAND NAME ต้องการขยายสาขาในทำเลที่ดีเท่านั้น
ทำให้พื้นที่ที่มีศักยภาพสูง หรือศูนย์การค้าเกรด A จึงมีผู้ต้องการเช่าตลอดเวลา และนับจากปี 2540
เป็นต้นมาไม่มีพื้นที่เกรด A เพิ่มขึ้น ส่งผลให้อัตราค่าเช่าพื้นที่เกรด A นั้นเพิ่มสูงขึ้น 2 – 5 %
ในปีที่ผ่านมา

ซึ่ง MBK CENTER เป็นหนึ่งในศูนย์การค้าเกรด A
ประกอบกับการเอาใจใส่ทุกความต้องการของลูกค้า โดยการปรับปรุงพื้นที่
เพิ่มบริการและสิ่งอำนวยความสะดวกให้กับลูกค้า

   แนวโน้มภาวะอุตสาหกรรมและสภาพการแข่งขันในอนาคต

จากการชลอตัวของเศรษฐกิจที่ผ่านมา แนวโน้มของธุรกิจค้าปลีก
ได้รับผลกระทบจากนักลงทุนข้ามชาติ และส่งผลให้เกิดภาวะซบเซาของธุรกิจอย่างต่อเนื่อง
ธุรกิจค้าปลีกในประเทศไทยมีหลากหลายรูปแบบ
ประเภทของธุรกิจค้าปลีกที่มีแนวโน้มการลงทุนที่ดีในขณะนี้มีเพียงกลุ่ม Super Center, Hyper
Market เท่านั้น เนื่องจากการดำเนินงานส่วนใหญ่เป็นของกลุ่มทุนชาวต่างชาติ
ซึ่งมีเงินทุนและเทคโนโลยีสูง
ได้เข้ามาขยายสาขาในประเทศอย่างรวดเร็วและมีแนวโน้มจะขยายตัวต่อไป
อันเป็นตัวกระตุ้นทำให้เกิดการแข่งขันอย่างรุนแรง

จากสภาพการแข่งขันในปัจจุบัน MBK CENTER ได้รับผลกระทบค่อนข้างน้อย
เนื่องจากธุรกิจหลักเป็นการให้เช่าพื้นที่ และพื้นที่ให้เช่าส่วนใหญ่เป็นพื้นที่เช่ารายย่อย
อีกทั้งมีความได้เปรียบในทำเลที่ตั้ง ความหลากหลายของสินค้า ซึ่งเป็นจุดแข็งของศูนย์
ทำให้ผู้ประกอบการรายย่อยที่ได้รับผลกระทบจากภาวะเศรษฐกิจ
เข้ามาประกอบการภายในศูนย์มากขึ้น ซึ่งศูนย์ฯ
สามารถคัดเลือกผู้ประกอบการและคุณภาพของสินค้าได้ นอกจากนี้ ศูนย์ฯ
ได้มีการพัฒนาอย่างต่อเนื่อง เพื่อเพิ่มความสะดวกสบายแก่ผู้เข้าใช้บริการ ส่งผลให้ศูนย์มีศักยภาพ
สามารถแข่งขันกับคู่แข่งได้ทั้งปัจจุบัน และอนาคต

 ส่วนแบ่งการตลาด

หากจำแนกตามพื้นที่ค้าปลีก ของศูนย์การค้าเกรด A พบว่า MBK CENTER ถือครองสัดส่วน 11%
จากพื้นที่ค้าปลีกเกรด A ทั้งหมดในกรุงเทพฯ 3.7 ล้าน ตารางเมตร

(3) การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

(2) ผลกระทบต่อสิ่งแวดล้อม

บมจ.เอ็ม บี เค พร็อพเพอร์ตี้ส์ แอนด์ ดีเวลล็อปเมนท์ และโรงแรมปทุมวันปริ๊นเซส

1) มลพิษที่เกิดจากการดำเนินการของอาคาร และมีผลกระทบต่อสิ่งแวดล้อมได้แก่

1.น้ำทิ้งจากอาคาร

2.กากของเสียที่เกิดจากระบบบำบัดน้ำเสีย

3.คุณภาพอากาศเนื่องจากนำน้ำ RECYCLE มาใช้ในระบบ COOLING TOWER

2) หน่วยงานราชการที่ควบคุมและดำเนินการเกี่ยวกับผลกระทบต่อสิ่งแวดล้อม

1.กรมควบคุมมลพิษ กระทรวงวิทยาศาสตร์

2.กรมอนามัย กระทรวงสาธารณสุข

3) การดำเนินการเพื่อลดผลกระทบเกี่ยวกับสิ่งแวดล้อม

MBK-CENTER มีระบบบำบัดน้ำเสียแบบ DEEP SHAFT เริ่มดำเนินการตั้งแต่ปี 2539
เป็นต้นมาซึ่งบำบัดน้ำเสียจากอาคารทั้งหมด ได้แก่ MBK CENTER, PATHUMWAN PRINCESS
HOTEL ,MBK TOWER ,TOKYU
และสามารถบำบัดน้ำได้ตามมาตรฐานควบคุมคุณภาพน้ำทิ้งจากอาคาร

ในการดำเนินงานควบคุมดูแลระบบบำบัดน้ำเสีย มีการจดบันทึก
และรายงานผลการปฏิบัติอย่างต่อเนื่อง และมีการเก็บตัวอย่างน้ำส่งห้องปฏิบัติการ
เพื่อตรวจสอบคุณภาพน้ำเป็นประจำทุกเดือน ส่วนกากเสียที่เกิดขึ้นทาง MBK CENTER
เก็บใส่ภาชนะบรรจุ และจ้างผู้รับเหมาให้ดำเนินการขนย้ายเพื่อนำไปทิ้งให้ถูกสุขลักษณะ

น้ำ RECYCLE ก่อนสูบจ่ายไปใช้ในระบบ CLEANING ,FLUSHING และ COOLING TOWER
ได้ผ่านขั้นตอนการกรองเอาสารแขวนลอยออกหลายขั้นตอน และเติมคลอรีนเพื่อฆ่าเชื้อโรค
โดยเฉพาะส่วนที่นำไปใช้ในระบบ COOLING TOWER อาจมีการฟุ้งกระจายในอากาศ
เพื่อให้มั่นใจว่าน้ำ RECYCLE สามารถใช้ได้อย่างปลอดภัย

3)  รายจ่ายการลงทุนในการควบคุมสิ่งแวดล้อม ที่คาดว่าจะมีในอนาคต

มูลค่าประมาณ 10 ล้านบาท(ขยายบ่อพักน้ำเสีย และปรับปรุงประสิทธิภาพของเครื่องจักร) ในช่วง
3 ปีที่ผ่านมา มีค่าใช้จ่ายในการ OPERATE และ MAINTANANCE เป็นเงิน 5.40 ล้านบาท

5) ผลการปฏิบัติงาน 3 ปี ที่ผ่านมา ตั้งแต่ปี 2542-ปัจจุบัน

MBK CENTER สามารถบำบัดน้ำเสียได้คุณภาพตามมาตรฐานอาคารประเภท ก
แต่มีบางช่วงที่ผลวิเคราะห์ บางพารามิเตอร์สูงกว่ามาตรฐานเล็กน้อย
เนื่องจากมีการปิดระบบงานบางส่วนเพื่อซ่อมบำรุงอุปกรณ์

6) ข้อพิพาทเกี่ยวกับสิ่งแวดล้อม

-ไม่มี-

(4) งานที่ยังไม่ส่งมอบ

-ไม่มี-

2) ธุรกิจโรงแรมและรีสอร์ท

(1) ลักษณะผลิตภัณฑ์หรือบริการ

ธุรกิจหลักของโรงแรมปทุมวันปริ๊นเซส คือ การให้บริการด้านห้องพัก อาหารและเครื่องดื่ม
ห้องสัมมนา ห้องจัดเลี้ยง ศูนย์ออกกำลังกาย และสปา ซึ่งมีรายละเอียดดังนี้

1.  ห้องพัก มีจำนวน 462 ห้อง ประกอบด้วยห้องแบบธรรมดา 402 ห้อง และแบบเอ็กเซ็คคูทีฟ
    สวีท 60 ห้อง และยังมี เอ็กเซ็คคูทีฟ เลาน์จ บิซิเนสเซ็นเตอร์ และให้บริการอินเตอร์เน็ท

2.  ห้องอาหาร ประกอบด้วย ล็อบบี้บิสโตร ซึ่งเป็นห้องอาหารหลัก เปิดบริการ 24 ชั่วโมง
    นอกจากนี้ ยังมีห้องอาหารเกาหลี “คองจู” และห้องอาหารญี่ปุ่น “นาเบ - ญ่า” ซึ่งมีชื่อเสียง
    ห้องอาหารเดอะลูป ซึ่งอยู่ริมสระว่ายน้ำ และล๊อบบี้บาร์

3.  ห้องสัมมนาและจัดเลี้ยง ประกอบด้วยห้อง บอลรูม สำหรับจัดงานได้ถึง 300 คน
    และห้องสัมมนา 2 ห้อง แต่ละห้องสามารถรับคนได้ 100 คน และห้องประชุมย่อยอีก 2 ห้อง
    และที่ซัลซ่าคลับ ซึ่งปิดบริการชั่วคราว
    แต่ยังสามารถใช้เป็นห้องจัดเลี้ยงสำหรับลูกค้าที่ต้องการความเป็นส่วนตัวได้อีกด้วย

4.  ศูนย์ออกกำลังกาย “ดิโอลิมปิคคลับ” ปัจจุบันมีจำนวนสมาชิกกว่าหนึ่งพันคน
    ประกอบด้วยห้องออกกำลังกายขนาดใหญ่ มีอุปกรณ์เครื่องมือที่ทันสมัย ห้องอบซาวน่า/สตีม
    สระว่ายน้ำ ซึ่งมีสระจาคุสซี่น้ำวนอีก 2 สระ เป็นระบบน้ำร้อน/เย็น คอร์ทเทนนิสหญ้าเทียม 2
    คอร์ท คอร์ทสควอช 2 คอร์ท ห้องอาโรบิคขนาดใหญ่ ลู่วิ่ง และกิจกรรม กีฬาอเนกประสงค์อื่น
    ๆ สำหรับสมาชิก

5.  ศูนย์สปา เป็นโครงการซึ่งจะเริ่มการก่อสร้างในปลายปี
    และคาดว่าจะเปิดดำเนินการได้ในกลางปี 2545 โดยจะทำเป็นศูนย์สุขภาพ และมีแพทย์ประจำ

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

 กลยุทธ์การแข่งขัน

โรงแรมปทุมวันปริ๊นเซสยังคงมุ่งเน้นในเรื่องของราคาอันสมเหตุสมผลต่อต้นทุนและปริมาณความพึงพอใจของลูกค้า
โดยโรงแรมจะยังคงไม่มีการเสนอขาย “ตัดราคา” จากคู่แข่งโดยรวม
แต่หากจะมุ่งเน้นให้เห็นถึงความสะดวกสบายจากการเข้าพัก
และความคาดหวังเป็นการเปรียบเทียบกับราคาที่สมเหตุสมผล เป็นหลัก
นอกจากนี้โรงแรมยังมีนโยบายมอบสิ่งกำนัลหรือ
โบนัสให้แก่ลูกค้าที่ให้การสนับสนุนอย่างประจำและต่อเนื่องเรื่อยมาด้วยเช่นกัน

 ลักษณะลูกค้าและกลุ่มเป้าหมาย

โรงแรมจะยังคงมุ่งเน้นกลุ่มลูกค้าที่ยังคงมีศักยภาพในการซื้อสูง และกลุ่มลูกค้าที่มีเป้าหมายอัน
“ชัดเจน” สำหรับการเข้าพักโรงแรมในกรุงเทพ อันได้แก่การช้อปปิ้ง บันเทิง โภชนาการ
ติดต่อธุรกิจและการประชุมสัมมนา ซึ่งจากสิ่งเหล่านี้จะทำให้โรงแรมสามารถเอื้ออำนายความสะดวก
ในกรุงเทพฯเท่านั้น

กลุ่มลูกค้าหลัก ได้แก่สิงคโปร์ ออสเตรเลีย ฮ่องกง ญี่ปุ่น อเมริกา และอังกฤษ
เนื่องจากยังคงเป็นกลุ่มประเทศซึ่งยังคงมีศักยภาพทางการเงินและเศรษฐกิจสูง

กลุ่มลูกค้ารอง ได้แก่กลุ่มลูกค้าที่มีการพักในกรุงเทพฯเป็นการระหว่างทางหรือเชื่อมต่อสายการบิน
และหมายรวมถึงกลุ่มลูกค้าที่มีฤดูกาลท่องเที่ยวในบางช่วงของปีอันได้แก่กลุ่มประเทศยุโรป
สแกนดิเนเวีย นิวซีแลนด์ และกลุ่มประเทศในตะวันออกกลาง

 การจำหน่ายและช่องทางการจำหน่าย

  โรงแรมได้กำหนดช่องทางและวิธีการจำหน่ายดังนี้

-   การเสนอขาย โดยตรงกับบริษัทประกอบธุรกิจ และห้างร้าน

-   การเสนอขาย ผ่านบริษัททัวร์ ตามภูมิภาคต่างๆ ทั่วโลกทั้งในและต่างประเทศ

-   การเสนอขายผ่านสื่ออิเล็คโทรนิค หรือ อี-เมล

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขาย โดยแผ่นปลิวสำหรับเทศกาลพิเศษในแต่ละช่วงของปี เช่นเทศกาลรับปริญญา
    เทศกาลฤดูร้อน

-   การเสนอขาย โดยตรงกับส่วนราชการ กระทรวง ทบวง กรม สำหรับการจัดอบรม
    และประชุมสัมมนาการเสนอขายผ่านคนกลาง โดยมีผลตอบแทน(คอมมิชชั่น)
    เช่นสมาคมโรงแรมไทย สมาคมธุรกิจการท่องเที่ยว ตลอดจนเจ้าของสื่ออินเตอร์เน็ตโดยทั่วไป

ห้องพัก โรงแรมมุ่งเน้นไปยังกลุ่มลูกค้าที่มีศักยภาพในการซื้อที่สูงขึ้น อันได้แก่ กลุ่มธุรกิจ
กลุ่มประชุมสัมมนา(เน้นจากต่างประเทศโดยตรง)
กลุ่มลูกค้าที่ได้รับการเดินทางเป็นรางวัล(อินเซ็นทีฟ) กลุ่มการจัดประชุมจากองค์การนานาชาติ
กลุ่มการจัดการประชุมการกีฬานานาชาติ กลุ่มการจัดนิทรรศการ ทั้งในประเทศและต่างประเทศ
โดยความมุ่งหวังในรายได้รวม ทั้งอัตราห้องพักที่สูงขึ้นและการใช้บริการจัดเลี้ยงอาหาร
ประชุมและสัมมนาตามลำดับ
ในขณะเดียวกันก็มีความมุ่งหวังในการขยายตลาดและความต้องการไปยังกลุ่มภูมิภาคยุโรป ญี่ปุ่น
และทวีปอเมริกาด้วยเช่นกันด้านตลาดของกลุ่มนักท่องเที่ยวทั่วไป
โรงแรมมีความคาดหวังเจาะกลุ่มนักท่องเที่ยวหลักของโรงแรม โดยจะมุ่งเน้นในระดับกลางขึ้นไป
ซึ่งยังคงมีศักยภาพในการซื้อค่อนข้างสูง

** โรงแรมปทุมวันปริ๊นเซสได้มีโครงการปรับแผนการตลาดของปี 2544 และ 2545
ให้สอดคล้องกับแผนงานหลักของการท่องเที่ยวแห่งประเทศไทย ในการชักจูงให้มีการจัดประชุม
สัมมนา และนิทรรศการ ในประเทศไทยให้มากยิ่งขึ้น

ห้องอาหาร โรงแรมได้จัดให้มีการตรวจสอบคุณภาพและรสชาดของอาหารอย่างสม่ำเสมอ
การเพิ่มความแปลกใหม่ในแต่ละชนิดของอาหาร การจัดเทศกาลอาหาร ประจำฤดูกาล
การจัดเทศการอาหารภูมิภาคและเทศกาลอาหารนานาชาติ
เพื่อเป็นการดึงดูดและสร้างความแปลกใหม่ให้กับผู้ใช้บริการโดยทั่วไปซึ่งในปลายปี 2544
โรงแรมได้มีแผนงานที่จะขยายและปรับปรุงห้องอาหารบริเวณสระน้ำ
ให้มีพื้นที่และขนาดเพิ่มขึ้นทั้งนี้เพื่อเป็นการตอบรับและสนองตอบความต้องการของลูกค้าโดยทั่วไปเช่นกัน

(2) สภาพการแข่งขันภายในอุตสาหกรรม

 สภาพการแข่งขัน

ปัจจุบันธุรกิจโรงแรมมีการแข่งขันค่อนข้างสูง จึงทำให้มีการแย่งลูกค้ากันค่อนข้างมาก
โรงแรมที่เคยมีลูกค้าเป็นนักธุรกิจเป็นกลุ่มหลักก็อาจหันมาจับตลาดนักท่องเที่ยวเพิ่มขึ้น
เนื่องจากภาวะเศรษฐกิจที่ชลอตัวลง ทำให้จำนวนนักธุรกิจที่เดินทางเข้ามากรุงเทพฯ น้อยลง
จึงต้องไปแย่งส่วนแบ่งตลาดจากโรงแรมที่มีกลุ่มนักท่องเที่ยวเป็นลูกค้าหลักหรืออาจเป็นในทางกลับกัน
โรงแรมที่มีกลุ่มลูกค้าหลักเป็นนักท่องเที่ยวซึ่งมีอัตราค่าห้องที่ถูกกว่าตลาดนักธุรกิจ
ก็อาจหันมาจับกลุ่มลูกค้านักธุรกิจ
และอาจมีการตัดราคาค่าห้องพักเพื่อเป็นแรงจูงใจดึงลูกค้ากลุ่มนี้เข้ามาพักในโรงแรมของตน
อย่างไรก็ตาม โรงแรมปทุมวันปริ๊นเซส ไม่ได้รับผลกระทบจากการแข่งขันมากนัก
เนื่องจากทำเลที่ตั้ง คุณภาพและราคาของโรงแรมฯ เป็นที่ดึงดูดของนักท่องเที่ยวซึ่งเป็นตลาดหลัก
และยังได้ตลาดกลุ่มนักธุรกิจเข้ามาพักอีกด้วยราคาค่าห้องพักและอัตราการเข้าพักจึงไม่เคยลดต่ำลงแต่กลับสูงขึ้นทุก
ๆ ปี

   จำนวนคู่แข่งโดยประมาณและขนาดของบริษัทเมื่อเปรียบเทียบกับคู่แข่ง

พิจารณาจากความใกล้เคียงของตลาด ขนาดห้องพัก สิ่งอำนวยความสะดวก ความต้องการจากตลาด
และกลุ่มลูกค้าหลัก
สามารถที่จะเปรียบเทียบการแข่งขันได้จากโรงแรมในละแวกเดียวกันและอยู่ในระดับสี่ดาวด้วยกันโรงแรมได้ประสบความสำเร็จในด้านอัตราการเข้าพักและราคาห้องพัก
ซึ่งอยู่ในระดับต้นๆ เมื่อเปรียบเทียบกับคู่แข่งขัน

   สถานภาพและศักยภาพในการแข่งขันของบริษัทฯ

คาดว่ายังอยู่ในระดับดี เนื่องจากสถิติที่ผ่านมาและการสำรองห้องพักในอนาคต
ยังปรากฏความสม่ำเสมอของผู้ใช้บริการและเป็นตัวเลขที่แน่ชัดจากกลุ่มเป้าหมายหลักของโรงแรม
ขณะเดียวกันในช่วงต่อสัญญาการขายผ่านบริษัทท่องเที่ยวก็ได้รับการยินยอมให้ปรับราคาขายขึ้น
ในทุกภูมิภาคของโลกอันสามารถที่จะสะท้อนให้เห็นความต้องการในอนาคตที่ดีเพิ่มขึ้นด้วยเช่นกัน

 แนวโน้มภาวะอุตสาหกรรมและสภาพการแข่งขันในอนาคต

เนื่องจากลูกค้าและผู้ใช้บริการส่วนใหญ่ของโรงแรมมุ่งเน้น ไปยังชาวต่างประเทศเป็นหลัก
ดังนั้นปัญหาที่อาจจะส่งผลกระทบต่ออุตสาหกรรมส่วนใหญ่
น่าจะมาจากปัจจัยผลกระทบจากภายนอกเป็นหลักอันได้แก่

-   ปัญหาเศรษฐกิจโดยรวมของโลก นักท่องเที่ยวมีการอบรมและเปลี่ยนพฤติกรรมการเข้าพัก
    และไม่เดินทางมายังประเทศไทย และกรุงเทพฯ

-   ปัญหาเศรษฐกิจภายในประเทศ ทำให้ภาวะการลงทุนและการประกอบธุรกิจลดลง
    จำนวนนักธุรกิจที่จะเดินทางเข้าพักลดลง

-   เนื่องจากเป็นโรงแรมใน “กรุงเทพ” และจุดขายหลักคืออำนวยความสะดวกสบายในกรุงเทพฯ
    ดังนั้นปัจจัยที่ส่งผลกระทบโดยตรงกับการเข้าพัก ของโรงแรมได้แก่ปัญหาสิ่งแวดล้อม
    และการจราจร ปัญหาโรคเอดส์ ปัญหามลภาวะ
    ปัญหาการแพร่ระบาดของยาเสพติดของกลุ่มวัยรุ่นในกรุงเทพฯ
    ตลอดจนปัญหาผู้ขายสินค้าเอาเปรียบผู้ซื้ออันส่งผลต่อจุดขายของโรงแรมโดยตรง

(3) การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

-ไม่มี-

(ข) ผลกระทบต่อสิ่งแวดล้อม

มีการดำเนินการเรื่องผลกระทบต่อสิ่งแวดล้อมเป็นอย่างเดียวกันกับธุรกิจศูนย์การค้าเนื่องจากโรงแรมปทุมวันปริ๊นเซสอยู่ในอาคารเดียวกันกับศูนย์การค้าเอ็ม
บี เค เซ็นเตอร์

(4) งานที่ยังไม่ส่งมอบ

-ไม่มี-

3.ธุรกิจโรงสีและการจัดจำหน่ายข้าวสาร

(1) ลักษณะผลิตภัณฑ์หรือบริการ

ผลิตภัณฑ์หลักของ PRG ข้าวสารบรรจุถุงพลาสติก 5 กิโลกรัม ตรา “มาบุญครอง”
ซึ่งมียอดขายประมาณร้อยละ 65 ของรายได้ทั้งหมด ซึ่งประกอบไปด้วยข้าวรวงแก้ว(ข้าวสาร 10%)
ข้าวหอมมะลิ(เกรด 5%) ข้าวหอมมะลิทอง (เกรด 100%) ข้าวหอมทิพย์
(ข้าวผสมมะลิและข้าวขาวเกรด 10%) ข้าวรวงทิพย์(ข้าวขาว 15%)
ข้าวกล้องหอมนพคุณ(ข้าวกล้องหอมมะลิ 100%)

ผลิตภัณฑ์ผลพลอยได้คือปลายข้าว กากรำสกัด น้ำมันรำ และขี้เถ้าแกลบซึ่งมียอดขายประมาณร้อยละ
20 ของรายได้ทั้งหมด ปลายข้าวมาจากเมล็ดข้าวที่หักเกิดจากการสีข้าว
ส่วนใหญ่จะขายให้แก่ผู้ส่งออก เพื่อนำไปผสมกับข้าวสารให้ได้คุณภาพตามที่ต้องการ
นอกจากนี้ปลายข้าวที่เป็นประเภทปลายเล็ก จะขายให้กับผู้ผลิตอาหารสัตว์เพื่อนำไปทำอาหารสัตว์

น้ำมันรำดิบจะเกิดจากการสกัดน้ำมันออกจากรำข้าว
เพื่อขายให้กับอุตสาหกรรมผลิตน้ำมันพืชภายในประเทศและต่างประเทศ

ขี้เถ้าแกลบ เป็นขี้เถ้าที่เหลือจากการนำแกลบไปเผาเพื่อผลิตไฟฟ้าและไอน้ำใช้ในขบวนการผลิต
ขี้เถ้าแกลบทั้งหมดจะส่งไปจำหน่ายต่างประเทศ เพื่อใช้ในอุตสาหกรรมโลหะ

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

-   กลยุทธ์การแข่งขัน

กลยุทธ์ทางการตลาด

บริษัท ปทุมไรซมิล แอนด์ แกรนารี จำกัด (มหาชน) มีโรงสีขนาดใหญ่มีกำลังการผลิตประมาณวันละ
1,000 ตัน มีขบวนการผลิตที่ครบวงจรโดยใช้เครื่องจักรที่ทันสมัย
มีการตรวจสอบคุณภาพผลิตภัณฑ์อย่างมีประสิทธิภาพและต่อเนื่อง นอกจากบริษัทฯ
จะได้ผลิตภัณฑ์หลักคือข้าวสารแล้วยังมีผลิตภัณฑ์พลอยได้จากขบวนการผลิตด้วย เป็นผลทำให้บริษัทฯ
มีอัตราส่วนของต้นทุนการผลิตต่อรายได้ต่ำเมื่อเปรียบเทียบกับบริษัทอื่นที่ดำเนินธุรกิจเดียวกัน
สำหรับตลาดภายในประเทศ บริษัท ปทุมไรซมิล แอนด์ แกรนารี จำกัด (มหาชน)
เป็นบริษัทแรกที่เริ่มนำการตลาดเข้ามาใช้เพื่อวัตถุประสงค์ทางการค้าเป็นรายแรก
โดยเริ่มผลิตข้าวสารบรรจุถุงพลาสติกภายใต้เครื่องหมายการค้า “ข้าวมาบุญครอง”
ซึ่งถือเป็นผู้นำในธุรกิจนี้ ส่วนตลาดส่งออกนั้น บริษัทฯ ได้เริ่มมีการส่งออกมากขึ้น
เนื่องจากการส่งออกจะมีกำไรที่สูงกว่าขายในประเทศ แต่บริษัทฯ
จะยังรักษานโยบายเดิมคือไม่ประสงค์จะเสี่ยงกับการขึ้นลงของราคาข้าวเปลือก ดังนั้นบริษัทฯ
จะทำสัญญาขายส่งออกต่อเมื่อมีปริมาณข้าวเปลือกในมือมากเพียงพอเท่านั้น ส่วนการส่งออกปลายข้าว
บริษัทฯ ยังคงส่งปลายข้าว ผ่านผู้ส่งออกอยู่ แต่ในอนาคตอันใกล้ทางบริษัทฯ จะเริ่มส่งออกโดยตรง
โดยเน้นเฉพาะผู้ซื้อที่มีฐานะการเงินดี โดยมีธนาคารในประเทศรับรองการชำระเงิน
เพื่อลดการเสี่ยงจากการที่ไม่ได้รับชำระค่าสินค้า

หลักการที่ทำให้ผลิตภัณฑ์ข้าวถุงของบริษัทฯ สามารถรักษามาตรฐานคุณภาพสูงสุดได้ตลอดเวลา
อันเป็นจุดเด่นของบริษัท มีดังนี้

1.  สร้างภาพพจน์ของผลิตภัณฑ์ (Brand Image) ในแง่ของคุณภาพสูง สะอาด ถูกหลักอนามัย

2.  สร้างความเชื่อถือและไว้วางใจให้ผู้บริโภคมีต่อสินค้าของบริษัทในเรื่องของปริมาณและประเภทของข้าวสาร

3.  ติดตามความต้องการของผู้บริโภคอย่างใกล้ชิดเพื่อปรับปรุงผลิตภัณฑ์ให้มีคุณภาพ ขนาด
    และการบริการตรงตามรสนิยม และความต้องการของลูกค้าตลอดเวลา

4.  พยายามยึดพื้นที่ในร้านค้า ซุปเปอร์มาร์เก็ต ห้างสรรพสินค้า
    เพื่อให้มีผลิตภัณฑ์ของบริษัทวางจำหน่ายมากกว่าผลิตภัณฑ์ของบริษัทอื่นๆ
    และเป็นจุดเด่นแก่ผู้บริโภค

จุดเด่นอื่นของบริษัทที่สำคัญยิ่งคือ ยี่ห้อหรือแบรนด์เนม “มาบุญครอง”
ซึ่งติดปากผู้บริโภคเมื่อเอ่ยถึงข้าวถุงเป็นอันดับแรก
ทั้งนี้เนื่องจากข้าวถุงมาบุญครองนับว่าเป็นยี่ห้อแรกๆ
ที่เข้าสู่ตลาดและประสบความสำเร็จในการขายเป็นอย่างสูง ดังนั้น ยี่ห้อ “มาบุญครอง”
จึงได้ชื่อว่าเป็นข้าวถุงที่ครองใจผู้บริโภคมายาวนาน
กอรปกับทางบริษัทได้เน้นคุณภาพของข้าวที่ใช้ในการผลิตให้มีคุณภาพที่สม่ำเสมอ สะอาด
และถูกหลักอนามัย สมกับวลี “สะอาดทุกถุง หุงขึ้นหม้อ”

สำหรับจุดด้อยนั้นมีทั้งในขั้นตอนการผลิตและในตัวสินค้าเอง กล่าวคือในขั้นตอนการผลิตนั้น
ข้าวถุงสามารถผลิตได้ง่ายโดยไม่จำเป็นต้องมีโรงสีและโรงขัดข้าวขาวเป็นของตัวเองแต่อย่างใด
แต่ขอให้มีเพียงเครื่องบรรจุถุงเท่านั้น
ซึ่งก็หาซื้อได้ทั่วไปโดยผู้ผลิตสามารถไปซื้อข้าวสารจากโรงสีโดยตรง
แล้วนำมาผลิตเป็นข้าวถุงที่บ้านก็สามารถทำได้แล้ว ดังนั้น ด้วยสาเหตุนี้
ในภาวะที่ข้าวสารราคาถูกหรือมีเหลืออยู่ภายในประเทศเป็นจำนวนมาก
ผู้จำหน่ายข้าวถุงที่ปกติจะรับซื้อจากผู้ผลิตไปจำหน่ายก็จะทำการผลิตเอง
แต่เมื่อข้าวสารราคาแพงก็จะหวนกลับมารับซื้อจากผู้ผลิตไปจำหน่ายเช่นเดิม ด้วยเหตุนี้
จึงทำให้ภาวะการณ์แข่งขันบางครั้งรุนแรง บางครั้งอ่อนลง ส่วนสำหรับจุดด้อยในตัวสินค้าเองนั้น
ข้าวถุงนับว่าเป็นสินค้าที่ต้องอาศัยผู้เชี่ยวชาญจริงๆ
เท่านั้นที่เมื่อดูด้วยตาจึงจะทราบว่าคุณภาพอยู่ในระดับใด ดังนั้น หากเป็นผู้บริโภคทั่วๆ
ไปเมื่อดูด้วยตาก็จะไม่ทราบเลยว่าข้าวถุงที่กำลังซื้ออยู่นั้นถุงไหนยี่ห้อไหนจะดีกว่ากัน ดังนั้น
หากไม่ใช่ผู้บริโภคที่ซื้อข้าวถุงมาบุญครองเป็นประจำอยู่แล้ว
ก็จะเพียงดูว่าข้าวถุงยี่ห้อไหนราคาถูกที่สุด ก็จะตัดสินใจเลือกข้าวถุงยี่ห้อนั้นทันที
ยิ่งในสภาวะการณ์ปัจจุบันที่เศรษฐกิจไม่ดี กำลังซื้อของผู้บริโภคถดถอย
ผู้บริโภคก็จะเพียงดูว่าข้าวถุงไหนราคาถูกก็ใช้ได้แล้ว เพราะข้าวถุงไหนๆ ก็เหมือนกัน

   ลักษณะลูกค้า

ส่วนใหญ่แล้วลูกค้าที่มีการติดต่อซื้อขายกับ PRG นั้นจะมีความสัมพันธ์ที่ดีกันมานาน
และลูกค้าที่จำหน่ายข้าวสารทั้งภายในและภายนอกประเทศก็มีความเชื่อมั่นในผลิตภัณฑ์ข้าวสารของบริษัทฯ
ทำให้เมื่อนำผลิตภัณฑ์ไปขายต่อผู้บริโภคก็ขายคล่องกว่าผลิตภัณฑ์จากบริษัทอื่น ๆ
และเมื่อถึงคราวที่ผู้บริโภคมีความนิยมต่อตัวผลิตภัณฑ์เปลี่ยนแปลงไป เช่น
มีความต้องการประเภทข้าวสารที่เปลี่ยนแปลงไปหรือลักษณะการบรรจุ
ลูกค้าก็จะนำข้อมูลเหล่านี้มาแจ้งกับบริษัทฯ เพื่อบริษัทฯ จะได้ตอบสนองความต้องการของผู้บริโภค
และบริษัทฯ ก็ได้มีการส่งเสริมการขายเป็นระยะ ๆ ให้แก่ลูกค้าตามสภาวะตลาดด้วย
ส่วนการให้เครดิตแก่ลูกค้านั้นบริษัทฯ ก็พยายามจะเสนอเงื่อนไขที่ดีที่สุดแล้วแต่ประเภทของร้านค้า

ในระยะ 3 ปีที่ผ่านมาและงวดล่าสุด มีการขายให้แก่ลูกค้ารายใหญ่ 10 รายแรก คิดเป็นร้อยละ 20
ของยอดขายทั้งหมด และไม่มีรายใดรายหนึ่งมียอดขายเกินร้อยละ 30 ของยอดขายเป็นเวลา 3 ปี
ติดต่อกัน

-   การจำหน่ายและช่องทางการจำหน่าย

ผลิตภัณฑ์ข้าวสาร

-   การจำหน่ายภายในประเทศ ข้าวสารบรรจุถุงพลาสติกหรือข้าวถุงภายใต้เครื่องหมายการค้า
    “ข้าวมาบุญครอง” ได้ทำการจำหน่ายมากในเขตกรุงเทพฯ และปริมณฑล ประมาณ 94%
    ของการจำหน่ายข้าวสารในประเทศทั้งหมด บริษัทฯ ได้แบ่งตัวแทนการจำหน่ายเป็น 3
    ประเภท คือ

    1.  ร้านค้าขายส่ง PRGได้จำหน่ายให้กับร้านค้าขายส่งประมาณร้อยละ 75 ของยอดจำหน่าย
        ซึ่งแต่ละร้านค้าส่งจะมีลูกค้าหรือร้านค้าปลีกอีกประมาณ 50-100 ราย
        ร้านค้าส่งส่วนใหญ่จะเป็นร้านค้าที่มีความสัมพันธ์ทางด้านการค้ากับบริษัทฯ
        เป็นเวลายาวนาน แผนการในอนาคต บริษัทฯ จะพยายามเพิ่มร้านค้าส่งให้มากยิ่งขึ้น
        เนื่องจากแต่ละร้านค้าส่งจะมีร้านค้าปลีกของตนเองเป็นการกระจายข้าวถุงของบริษัทฯ
        ไปยังผู้บริโภคได้อย่างทั่วถึงทุกพื้นที่

    2.  ห้างสรรพสินค้า ปัจจุบันมีห้างสรรพสินค้าและสหกรณ์ต่าง ๆ ที่จำหน่ายข้าวถุงของบริษัทฯ
        คิดเป็นร้อยละ 15 ของยอดจำหน่ายทั้งหมด
        โดยปัจจุบันพฤติกรรมของผู้บริโภคเปลี่ยนเป็นใช้บริการห้างสรรพสินค้าและสหกรณ์มากยิ่งขึ้น
        บริษัทฯ มีแผนการขยายตลาดในด้านนี้มากยิ่งขึ้น
        โดยขยายตลาดไปยังห้างสรรพสินค้าตามเมืองใหญ่ทั่วประเทศ

    3.  ร้านค้าปลีกทั่วไป PRG ได้จำหน่ายโดยตรงให้กับร้านค้าปลีกทั่วไป
        ยอดการจำหน่ายมีประมาณร้อยละ 10 ของยอดการจำหน่ายทั้งหมดของบริษัทฯ

-   การจำหน่ายเพื่อการส่งออก ปลายข้าวทั้งหมดของ PRG จะจำหน่ายโดยผ่าน Exporter
    ซึ่งเป็นการสะดวกต่อ PRG ทั้งนี้เป็นเพราะ Exporter
    เหล่านี้มีฐานลูกค้าต่างประเทศเป็นจำนวนมาก

สัดส่วนการจำหน่ายในประเทศต่อการส่งออกไปจำหน่ายต่างประเทศ

การจำหน่ายในประเทศ ในปี 2544 คิดเป็น 94% ของการจำหน่ายผลิตภัณฑ์ข้าวสารทั้งหมด
ส่วนการจำหน่ายไปต่างประเทศคิดเป็น 6%

ผลิตภัณฑ์พลอยได้ (By-Products)

1.  ปลายข้าว PRG ได้ทำการจำหน่ายทั้งภายในและภายนอกประเทศ
    ถ้าเป็นการจำหน่ายภายนอกประเทศก็จะผ่านตัวแทนจำหน่าย (Exporter) เป็นสำคัญ
    แต่ถ้าเป็นการจำหน่ายภายในประเทศก็จะจำหน่ายโดยตรงให้กับอุตสาหกรรมอาหารคนและสัตว์
    ซึ่งจะนำไปดัดแปลงเป็นอาหารสำเร็จรูปอีกทอดหนึ่ง เช่น บริษัท กรุงเทพโปรดิวส์ จำกัด
    บริษัท แหลมทองเกษตรภัณฑ์ จำกัด บริษัท ป.เจริญภัณฑ์อาหารสัตว์ จำกัด บริษัท เบทาโกร
    จำกัด บริษัท แหลมทองสหการ จำกัด และบริษัทในเครือลีพัฒนา
    แต่ก็มีเกษตรกรผู้เลี้ยงสัตว์มาซื้อโดยตรงกับบริษัทฯ
    บ้างเพื่อจะนำไปผสมอาหารสัตว์ในสูตรที่ตนต้องการ

2.  น้ำมันรำดิบ PRG ได้ทำการจำหน่ายโดยตรงให้กับอุตสาหกรรมผลิตน้ำมันพืช เช่นบริษัท
    น้ำมันพืชปทุม จำกัด บริษัท น้ำมันบริโภคไทย จำกัด บริษัท อุตสาหกรรมวิวัฒน์ จำกัด เป็นต้น

3.  กากรำสกัด PRG ได้จำหน่ายโดยตรงให้กับอุตสาหกรรมผลิตอาหารสัตว์เช่นบริษัท
    บางกอกโปรดิวส์ จำกัด, บริษัท ป.เจริญโภคภัณฑ์ จำกัด เป็นต้น

4.  ขี้เถ้าแกลบ PRG ได้จำหน่ายโดยตรงไปต่างประเทศทั้งหมด

  การตลาด - ทาง PRG ได้ปรับปรุงหน่วยขายของบริษัทฯให้ครอบคลุมช่องทางจัด

จำหน่ายให้มากยิ่งขึ้น โดยได้จัดให้มีหน่วยขายเฉพาะกลุ่มลูกค้าสถาบัน เช่น โรงงาน, โรงเรียน,
โรงแรม, และร้านอาหาร เป็นต้น หน่วยขายเฉพาะตลาดต่างจังหวัด
หน่วยขายเฉพาะร้านค้าส่งและร้านค้าปลีก หน่วยขายสำหรับตลาดต่างประเทศ
และหน่วยขายเฉพาะร้านซุปเปอร์สโตร์ นอกจากนี้ทางบริษัทฯได้ว่าจ้างทีมที่ปรึกษาด้านการตลาด
เพื่อมาทำการตลาดให้บริษัทฯ
โดยมีจุดมุ่งหมายที่จะส่งเสริมประชาสัมพันธ์ผลิตภัณฑ์ของบริษัทที่มีอยู่เดิมและคิดค้นปรับปรุงกลยุทธ์ในการทำตลาดสำหรับสินค้าใหม่ๆ
ของบริษัท

(2) สภาพการแข่งขันภายในอุตสาหกรรม

   สภาพการแข่งขัน

ต้นทุนการผลิต

PRG มีขบวนการผลิตที่ครบวงจร ไม่เหมือนโรงสีข้าวทั่วๆ
ไปที่จะทำเฉพาะในส่วนการสีข้าวเปลือกเป็นข้าวสารเท่านั้น ดังนั้นต้นทุนผลิตต่อรายได้รวมของ PRG
จึงต่ำซึ่งถือว่าเป็นข้อได้เปรียบของ PRG ต่อคู่แข่งรายอื่นๆ ของบริษัท

ณ ปัจจุบัน คนไทยมีความนิยมที่จะซื้อข้าวสารบรรจุถุงพลาสติกมากขึ้นเรื่อยๆ
เนื่องจากมีความสะอาดกว่าข้าวสารบรรจุกระสอบ “ข้าวมาบุญครอง”
เป็นข้าวถุงรายแรกที่บุกเบิกตลาดข้าวสารบรรจุถุงพลาสติกมาตั้งแต่ปี 2527 ดังนั้น
ชื่อเสียงและยี่ห้อของ PRG จึงเป็นที่ติดปากและเข้าถึงใจผู้บริโภค ประกอบกับที่ PRG
เน้นเรื่องของคุณภาพและความสะอาดในทุกขั้นตอนของการผลิต โดย ณ ปัจจุบัน ทาง PRG
ได้รับการรับรองจาก ISO 9002(ระบบคุณภาพ) GMP (หลักเกณฑ์วิธีการที่ดีในการผลิต) และ
HACCP (ระบบประกันคุณภาพด้านความปลอดภัยของอาหาร)
ซึ่งเป็นหลักประกันแก่ผู้บริโภคว่าข้าวสารบรรจุถุงของ PRG
มีมาตรฐานคุณภาพและความสะอาดถูกอนามัยในขบวนการผลิต ดังนั้น ผู้บริโภคจึงเชื่อถือในสินค้าของ
PRG ทำให้ข้าวมาบุญครองมียอดขายที่ดีตลอดมา

-   สถานภาพและศักยภาพในการแข่งขันและแนวโน้มภาวะอุตสาหกรรมและสภาพการแข่งขันในอนาคตสภาวะตลาดข้าวสารบรรจุถุงพลาสติก

ปัจจุบันตลาดข้าวบรรจุถุงทวีการแข่งขันมากขึ้น
เนื่องจากการเติบโตของตลาดข้าวบรรจุถุงโดยเฉพาะในเขตกรุงเทพฯ
การแข่งขันในตลาดค้าข้าวบรรจุถุงซึ่งมีหลายบริษัทในตลาดได้มีการใช้กลยุทธ์การตลาดเพื่อเป็นสื่อในการสร้างชื่อเสียงและภาพพจน์
เช่น วิตามินลงไป ส่วนช่องทางการจำหน่ายข้าวถุงไปสู่ผู้บริโภคขั้นสุดท้ายทั้งในเขตกรุงเทพฯ
และต่างจังหวัดนั้น สามารถหาซื้อได้จากร้านขายของชำซึ่งเป็นร้านค้าใกล้บ้าน
และร้านค้าสมัยใหม่ที่เรียกว่าห้างสรรพสินค้าหรือซูเปอร์มาร์เก็ต เป็นต้น

กลุ่มลูกค้าเป้าหมายของบริษัทก็คือผู้บริโภคทุกคนไม่แยกแยกว่าอยู่ในระดับใด
ด้านนโยบายการตั้งราคานั้น
บริษัทตั้งราคาข้าวถุงของบริษัทใกล้เคียงกับคู่แข่งในระดับเดียวกันที่มีคุณภาพสินค้าใกล้เคียงกัน
ซึ่งโดยปกติแล้วจะต่างกันไม่มาก และส่วนแบ่งตลาดของบริษัทมีอยู่ประมาณ 50%

โดยสรุปแล้ว ตลาดข้าวถุงมีแนวโน้มที่แจ่มใสและมีโอกาสขยายตัวเพิ่มขึ้น
เนื่องจากพฤติกรรมการบริโภคของประชาชนเปลี่ยนแปลงไป
ประกอบกับขนาดของครอบครัวที่มีขนาดเล็กลง
รวมทั้งการแข่งขันของผู้ผลิตแต่ละรายจะมีผลในการกระตุ้นตลาดให้มีการเติบโตอย่างรวดเร็ว

(3) การจัดหาผลิตภัณฑ์หรือบริการ

(1) ลักษณะการจัดให้ได้มาซึ่งผลิตภัณฑ์

การผลิต

กำลังการผลิตและปริมาณการผลิต

บริษัท ปทุมไรซมิล แอนด์ แกรนารี จำกัด (มหาชน) มีกำลังการผลิตดังนี้

+-----------------------------+-----------------------------------------+
|                             | กำลังการผลิต (ตัน:ปี)                       |
+-----------------------------+-----------------------------------------+
| การสีข้าวเปลือก                | 350,000                                 |
|                             |                                         |
| การสกัดรำดิบ                  | 32,000                                  |
|                             |                                         |
| การบรรจุข้าวสารลงถุง           | 175,000                                 |
+-----------------------------+-----------------------------------------+

บริษัทย่อยของบมจ.ปทุมไรซมิล แอนด์ แกรนารี

บริษัท ราชสีมาไรซ์ จำกัด มีกำลังการผลิตดังนี้

  ----------------------------- -----------------------------------------
                                กำลังการผลิต (ตัน:ปี)

  การบรรจุข้าวสารลงถุง             100,000
  ----------------------------- -----------------------------------------

บริษัท พีอาร์จี พืชผล จำกัด เครื่องจักรและไซโลของบริษัทฯ
ที่ให้บริการเช่ามีขนาดบรรจุและความสามารถทางเครื่องจักรดังนี้

1.  ไซโลปูน สำหรับข้าวเปลือกขนาดบรรจุรวม 60,000 ตัน จำนวน 28 ถัง

2.  ไซโลเหล็ก สำหรับข้าวเปลือกขนาดบรรจุรวม 10,000 ตัน จำนวน 15 ถัง

3.  ไซโลข้าวสาร ขนาดบรรจุรวม 12,000 ตัน จำนวน 15 ถัง

4.  โกดังเก็บข้าวสาร ขนาดบรรจุรวม 30,000 ตัน จำนวน 5 หลัง

5.  เครื่องอบข้าว สามารถอบข้าวได้ 100 ตัน/ชั่วโมง

6.  ระบบการลำเลียงข้าวเปลือก สามารถลำเลียงข้าวเปลือกได้ 200 ตัน/ชั่วโมง

7.  ท่าเรือ เพื่อขนถ่ายสินค้าขนาด 3,000 ตันต่อวัน

8.  เครื่องจักรไอน้ำ สามารถผลิตไอน้ำและผลิตกระแสไฟฟ้าได้ 2,900 กิโลวัตต์

  โดยเฉลี่ยตลอดปี ไซโลจะบรรจุข้าวเปลือกได้ประมาณ 70% ของขนาดบรรจุ

  การจัดหาวัตถุดิบหรือผลิตภัณฑ์เพื่อจำหน่าย

วัตถุดิบและผู้จำหน่ายวัตถุดิบ (Supplier)

  วัตถุดิบหลักที่ใช้ในการผลิต คือข้าวเปลือก ซึ่งสามารถแบ่งเป็นประเภทใหญ่ ๆ ดังนี้

-   ข้าวเปลือกนาปี (Rained Rice) คือข้าวที่เกิดจากการทำนาปีละครั้ง
    จะปลูกได้ระหว่างเดือนพฤษภาคม–ตุลาคม
    และสามารถเก็บเกี่ยวพร้อมทั้งจำหน่ายสู่ตลาดได้ตั้งแต่เดือนธันวาคม-กุมภาพันธ์

-   ข้าวเปลือกนาปรัง (Off-Season Rice) คือข้าวที่ปลูกนอกฤดูกาลทำนาปกติ
    สามารถปลูกได้ตลอดปี คือปีละ 2-3 ครั้ง

-   ข้าวเปลือกหอมมะลิ เป็นข้าวที่ปลูกในพื้นที่ที่เป็นดินทราย เช่น
    บริเวณแถบภาคตะวันออกเฉียงเหนือ

-   ข้าวเปลือกนาดินทราย หรืออาจเรียกว่าข้าวเปลือกเสาไห้ เพราะมีคุณสมบัติที่คล้ายคลึงกัน
    เป็นข้าวที่ปลูกบริเวณพื้นดินนาทรายบริเวณภาคกลางและภาคเหนือ

    แหล่งที่มาของข้าวเปลือกนั้นจะมีอยู่ทั่วประเทศ แต่ส่วนใหญ่จะมาจากภาคกลาง เช่นจังหวัด
    กำแพงเพชร นครสวรรค์ พิจิตร พิษณุโลก ปทุมธานี สุพรรณบุรี พระนครศรีอยุธยา เป็นต้น
    ส่วนข้าวเปลือกหอมมะลินั้นจะมาจากภาคตะวันออกเฉียงเหนือ เช่นจังหวัด บุรีรัมย์ ขอนแก่น
    ร้อยเอ็ด ศรีสะเกษ และมหาสารคาม เป็นต้น

เนื่องจากข้าวเปลือกเป็นสินค้าเกษตร
ซึ่งโดยทั่วไปสินค้าเกษตรจะมีราคาเปลี่ยนแปลงขึ้นลงอยู่ในระดับสูง
นอกจากนี้ยังมีลักษณะเป็นสินค้าตามฤดูกาล กล่าวคือข้าวเปลือกนาปีในช่วงเดือนธันวาคม-กุมภาพันธ์
จะเป็นช่วงที่เก็บเกี่ยวผลผลิตสูง ราคาจึงต่ำกว่าช่วงอื่น อย่างไรก็ตาม ยังมีบางส่วนที่พ่อค้าหรือ

ชาวนาเก็บไว้ในฉาง เพื่อจำหน่ายในช่วงที่มีน้อยหรือไม่มีข้าวเปลือกนาปี
จึงเห็นได้ว่าข้าวเปลือกนาปีสามารถรับซื้อได้ตลอดทั้งปี แต่ซื้อได้ในราคาที่แตกต่างกัน

ในการรับซื้อข้าวเปลือกนั้นจะต้องมีการตรวจสอบคุณภาพของข้าวเปลือกเช่น มีความชื้นเท่าไร
พร้อมที่จะนำไปสีได้เลยหรือไม่ ตามปกติแล้วบริษัทจะรับซื้อข้าวเปลือกที่มีความชื้นประมาณ 14%
เพราะถ้าความชื้นมากเกินไป เมื่อเวลาสีออกมาแล้วจะทำให้สีไม่สวยเป็นเชื้อราง่าย
แต่ถ้ามีความชื้นต่ำเกินไปเมื่อเวลาสีแล้วข้าวจะหักง่าย แต่อย่างไรก็ตาม บริษัทฯ มีอุปกรณ์ต่างๆ
ในห้องปฏิบัติการที่ทันสมัย และสามารถรับซื้อข้าวเปลือกที่มีความชื้นสูง
เพราะบริษัทมีเครื่องอบข้าวเปลือกพร้อมที่จะอบข้าวเปลือกที่มีความชื้นมากไป
โดยเฉพาะข้าวเปลือกนาปรังที่ทำการเก็บเกี่ยวในช่วงฤดูฝน

ในการรับซื้อข้าวเปลือกนั้น ส่วนใหญ่บริษัทจะรับซื้อจากนายหน้า (Broker)
ซึ่งมีจำนวนมากรายและไม่มีรายใดรายหนึ่งมียอดซื้อข้าวเปลือกจาก PRG เกิน 30% เนื่องจากทาง
PRG เองก็ระวังไม่ให้เกิดความเสี่ยงจากการที่จะมีนายหน้าจำนวนน้อยราย
ซึ่งอาจจุทำให้เกิดการฮั้วราคาได้ ณ ปัจจุบัน PRG
ได้ริเริ่มซื้อข้าวเปลือกจากสหกรณ์การเกษตรเพื่อการตลาดลูกค้า ธ.ก.ส. หรือ ส.ก.ต.
ซึ่งมีจำนวนมากรายทั่วประเทศ โดยทาง ส.ก.ต. จะเป็นผู้รวบรวมข้าวเปลือกจากชาวนามาขายให้
PRG นับว่าเป็นการตัด Broker ออกไปได้บางส่วน

สภาพปัญหาเกี่ยวกับวัตถุดิบ

-ไม่มี-

(ข) ผลกระทบต่อสิ่งแวดล้อม

ในขบวนการผลิตตั้งแต่เริ่มจนถึงขั้นตอนสุดท้าย PRG
จะมีผลิตภัณฑ์พลอยได้หลายชนิดซึ่งทุกชนิดจะสามารถขายได้ทันทีหรือใช้เป็นวัตถุดิบของขั้นตอนอื่นต่อไป
แต่สุดท้ายแล้วจะไม่มีวัตถุดิบหรือผลิตภัณฑ์พลอยได้เหลือใช้ที่มีผลต่อสิ่งแวดล้อมแต่อย่างใด

ในการผลิตขี้เถ้าแกลบเพื่อส่งออกโดยใช้เตาเผาแกลบนั้นทางบริษัทมีการควบคุมที่ดีโดยการใช้
Cyclone และ Wet Scrubber ในการดักเอาฝุ่นละอองของขี้เถ้า
ซึ่งทางบริษัทได้หมั่นตรวจสอบอยู่สม่ำเสมอ
อีกทั้งยังมีการตรวจสอบเป็นระยะจากหน่วยงานของรัฐที่ดูแลคือกระทรวงอุตสาหกรรมและกรมควบคุมมลพิษของกระทรวงวิทยาศาสตร์
ซึ่งที่ผ่านมาฝุ่นละอองจะอยู่ในเกณฑ์ต่ำกว่าที่กฎหมายกำหนดมาก

ค่าใช้จ่ายในการลงทุนเพื่อควบคุมสิ่งแวดล้อมในช่วง 3 ปี ที่ผ่านมา

-ไม่มี-

ข้อพิพาทเกี่ยวกับสิ่งแวดล้อม

-ไม่มี-

(4) งานที่ยังไม่ส่งมอบ

-ไม่มี-